Սյուզան Բոյլ

**Սյուզան Մագդալեն Բոյլ** (, ), շոտլանդացի երգչուհի, որը միջազգային ճանաչում ձեռք բերեց 2009 թվականի ապրիլի 11-ին՝ մասնակցելով «Բրիտանիան ունի տաղանդ» (Britain's Got Talent) հեռուստաշուին և կատարելով «I Dreamed a Dream» երգը «Թշվառները» () մյուզիքլից։ Առաջին ալբոմը՝ «I Dreamed a Dream»-ը, թողարկվեց 2009 թվականին և դարձավ Մեծ Բրիտանիայի բոլոր ժամանակների ամենաշատ վաճառված դեբյուտային ալբոմը՝ գերազանցելով նախկին «ռեկորդը», որը սահմանել էր երգչուհի Լեոնա Լյուիսը՝ «Spirit» ալբոմով։ Բոյլի ալբոմը վեց շաբաթ շարունակ զբաղեցրեց «Billboard 200» հիթ-շքերթի առաջին հորիզոնականը և դարձավ ԱՄՆ-ում 2009 թվականի երկրորդ ամենաշատ վաճառված ալբոմը։ Հռչակ ձեռք բերած հենց առաջին տարում՝ թողարկելով «I Dreamed a Dream» և «Wild Horses» ալբոմները Բոյլը վաստակեց 5 միլիոն ֆունտ ստերլինգ։

## Կյանք և կարիերա
### Վաղ կյանք և մանկություն
Բոյլը մեծացել է Բլեքբեռնում՝ Ուեսթ Լոթիանում։ Հայրը՝ Պատրիկ Բոյլը, հանքագործ էր և Երկրորդ Համաշխարհային պատերազմի վետերան, որը նաև երգում էր եպիսկոպոս Բլեյզի երգչախմբում։ Մայրը՝ Բրիջիտ Բոյլը, սղագրության մեքենագրուհի էր։ Բոյլի երկու ծնողներն էլ շոտլանդացիներ էին, սակայն իռլանդական ազգակցական կապեր ունեին նաև։

Սյուզանը ծնվեց, երբ մայրն արդեն 45 տարեկան էր, նրանց ընտանիքում նա վեց քույրերից և չորս եղբայրներից ամենակրտսերն էր։ Դժվար ծննդաբերության արդյունքում, ժամանակավոր թթվածնային քաղցի հետևանքով Սյուզանն ունեցավ զարգացման և հասունության խնդիր և ստացավ «սովորելու դժվարություն» ախտորոշում։ Այնուամենայնիվ, 2012-2013 թվականներին նրան հայտնեցին, որ այդ ախտորոշումը սխալ է եղել և որ նա ունի Ասպերգերի համախտանիշ՝ միջինից բարձր ինտելեկտի գործակցով։ Բոյլն ասում է, որ փոքր տարիքում իրեն ծաղրում էին, իսկ դպրոցում «հիմարիկ Սյուզի» մականունն էին դրել։

### Վաղ երաժշտական ուսուցում և կարիերա
Դպրոցն ավարտելուց հետո Սյուզանն ընդունվում է աշխատանքի` վեց ամիս աշխատելով որպես խոհարարի օգնական։ Սակայն սա դառնում է նրա առաջին և վերջին աշխատանքը, քանի որ ծեր ծնողներին խնամելու համար նա ստիպված էր դուրս չգալ տնից։ Նա ժամանակ առ ժամանակ այցելում էր թատրոն` որակյալ երաժշտություն լսելու։ Բոյլը վոկալի դասեր էր ստանում երաժշտության տեղաբնակ ուսուցչից՝ Ֆրեդ Օ'Նեյլից։ Նա հաճախում էր նաև Էդինբուրգի դերասանական դպրոց։ Մինչև «Բրիտանիան ունի տաղանդ» մրցույթին մասնակցելը, նրա հիմնական երաժշտական փորձը տեղական կաթոլիկական եկեղեցու երգչախմբում երգելն էր և իր գյուղի կարաոկե ակումբներում կատարած երգերը։ Բոյլը մի քանի անգամ ձայնագրվել է նաև «Մարդկանց իմ տեսակը» (My Kind of People) հեռուստանախագծի կողմից։ Նա մասնակցել է նաև տեղի ծխական եկեղեցու դեպի Իռլանդիա՝ Նոք Շրին և Մայո Կոմսություն ուխտագնացություններին և երգել Մարիան բազիլիկում։

Երբ Սյուզանը տեղական մի քանի երգեցողության մրցույթներում հաղթեց, նրա մայրը դստերը հորդորեց «Britain's Got Talent» հեռուստաշոուին մասնակցել և փորձել երգել ավելի մեծ թվով հանդիսատեսի առաջ, քան իր ծխական եկեղեցին էր։ Նախկին երգի ուսուցիչ Ֆրեդ Օ'Նեյլը ասում է, որ Բոյլը հրաժարվել է մասնակցել «The X Factor» նախագծին, հավատացած լինելով, որ մասնակիցներին դատում են ըստ իրենց արտաքինի։ Նա գրեթե հրաժարվելու էր նաև «Britain's Got Talent»-ին մասնակցել, բայց Օ'Նեյլը համոզեց նրան ամեն դեպքում փորձել։ Բոյլն ասում է, որ ինքը միայն ու միայն մոր նկատմամբ հարգանքից ելնելով է ձգտել երաժշտական կարիերայի, իսկ նրա բեմելը հեռուստաշուի ժամանակ մոր մահվանից հետո առաջին անգամն էր։

### «Բրիտանիան ունի տաղանդ» (2008-2009)
2008 թվականի օգոստոսին Բոյլը դիմեց մասնակցելու «Բրիտանիան ունի տաղանդ» հեռուստաշոուի երրորդ եթերաշրջանին։ Այդ նախագծում Սյուզանը հանդես եկավ 43212 մասնակցային համարով և հաջողությամբ հաղթահարեց Գլազգոյում կայացած լսումների նախնական փուլը։ Երբ Բոյլն առաջին անգամ հայտնվեց «Բրիտանիան ունի տաղանդ»-ի բեմում` քաղաքի «Քլայդ Աուդիտորիում» համերգասրահում, ասաց, որ երազում է դառնալ պրոֆեսիոնալ երգչուհի՝ «Էլեյն Փեյջի նման հաջողակ»։ Բոյլը կատարեց «I Dreamed a Dream» երգը «Les Misérables» մյուզիքլից։ Երգը հեռարձակվեց 2009 թվականի ապրիլի 11-ին և ունեցավ 10 միլիոն դիտում։ Կատարումը լսելուց հետո ժյուրիի անդամ Ամանդա Հոլդենը, ի պատասխան Սյուզանի նկատմամբ հանդիսատեսի նախնական ցինիկ վերաբերմունքի, նշեց, որ երգը իր «երբևէ լսած ամենամեծ սթափեցնող կոչն էր»։

Բոյլի կատարումը  հատկապես ապշեցուցիչ էր նրա արտաքին տեսքի հանդեպ հանդիսատեսի վերաբերմունքի պատճառով։ Հետագայում Էլեյն Փեյջը նրա հետ զուգերգ կատարելու ցանկություն հայտնեց և նրան կոչեց «օրինակ յուրաքանչյուրի համար, ով ունի երազանք»։ Բոյլի կատարումը հանգեցրեց այն բանին, որ Վանկուվերում «Les Misérables»-ի տոմսերի համար ահռելի հերթ գոյացավ։ Ջենիֆեր Բըրնը, 18-ամյա մի աղջիկ Գլազգոյից, որը Բոյլի կատարումից առաջ պատահաբար նկարահանվել էր աչքերը հեգնանքով և տարակուսանքով նրա վրա հառած, որակվեց որպես «ագրեսիվ» և ամբողջ աշխարհից բազմաթիվ առցանց սպառնալիքներ ստացավ։ Աղջիկն ինքն իրեն պաշտպանելու համար ասում էր, որ հանդիսատեսների մեծամասնության սկզբնական վերաբերմունքը Բոյլի նկատմամբ ոչնչով չէր տարբերվում իր վերաբերմունքից։

Սյուզանը այն քառասուն մասնակիցների մեջ էր, որոնք անցան կիսաեզրափակիչ։ 2009 թվականի մայիսի 24֊ին տեղի ունեցավ մրցույթի կիսաեզրափակիչը։ Բոյլն առաջին կիսաեզրափակիչի վերջին մասնակիցն էր և կատարեց «Memory» երգը «Cats» մյուզիքլից։ Հանդիսատեսների քվեարկության արդյունքում Բոյլն ստացավ ամենաշատ ձայները և անցավ եզրափակիչ։ Նա իսկական ֆավորիտ էր և հավակնում էր հաղթանակին, սակայն ի վերջո երկրորդ տեղ գրավեց՝ զիջելով «Diversity» պարային խմբին։ Շոուն բրիտանական հեռուստատեսությամբ գրանցեց 17․3 միլիոն դիտում։ Շոուի հաջորդ օրը, չդիմանալով ապրած հուզմունքին և լարվածությանը, Սյուզանի նյարդերը տեղի տվեցին։ Նրան ընդունեցին Լոնդոնի «The Priory» մասնավոր հոգեբուժական կլինիկա։ Նրա հիվանդանոցում մնալը մեծ ուշադրություն առաջացրեց հասարակության մեջ և վարչապետ Գորդոն Բրաունը ևս հետաքրքրվեց նրա առողջական վիճակով՝  նրան շուտափույթ ապաքինում մաղթելով։ Սայմոն Քաուելը առաջարկեց` հաշվի առնելով Բոյլի առողջական վիճակը, ազատել նրան նախապես կնքած պայմանագրային պարտավորությունից մասնակցելու «Britains Got Talent»֊ի համերգային շրջագայությանը։ Սակայն Բոյլի ընտանիքը պատասխանեց, որ նրա երազանքը դեռ ողջ է և որ նա չի ցանկանում հրաժարվել շրջագայությունից և հատկապես ԱՄՆ֊ի անկախության օրվա կապակցությամբ Սպիտակ տանը կազմակերպված տոնակատարությունից։ Երեք օր անց Բոյլը դուրս գրվեց կլինիկայից և հայտնեց, որ ինքը կմասնակցի համերգային շրջագայությանը։ Նա լավ ընդունելություն գտավ Աբերդին, Էդինբուրգ, Դուբլին, Շեֆիլդ, Քովենթրի, Բիրմինգհեմ և Լոնդոն քաղաքներում։

### I Dreamed a Dream
Բոյլի առաջին ալբոմը՝ «I Dreamed a Dream», թողարկվեց 2009 թվականի նոյեմբերի 23֊ին։ Ալբոմում տեղ էին գտել «Wild Horses» և «You'll See» երգերի cover տարբերակները, ինչպես նաև «I Dreamed a Dream» և «Cry Me a River» երգերը։ Նախքան թողարկվելը ալբոմը դարձավ «Amazon.com» ընկերության ամենաշատ վաճառած ալբոմը՝ 2009 թվականի սեպտեմբերի 4֊ին, մինչդեռ այդ ժամանակ դեռ երեք ամիս կար մինչ ծրագրված թողարկումը։ Բրիտանիայում այն դարձավ բոլոր ժամանակների ամենաարագ վաճառված դեբյուտային ալբոմը՝ 411․820 վաճառված օրինակներով, առաջ անցնելով Լեոնա Լյուիսի «Spirit»՝ նույնպես դեբյուտային ալբոմից։ «I Dreamed a Dream»-ը վաճառքի ծավալներով առաջ անցավ նաև այդ շաբաթվա մյուս հինգ հիթային ալբոմներից։

Միացյալ Նահանգներում վաճառքի հենց առաջին շաբաթում վաճառվեց ալբոմի 701.000 օրինակ, դառնալով վերջին տասնամյակում ամենաշատ վաճառված դեբյուտային ալբոմը։ Ուղիղ վեց շաբաթ այն գլխավորում էր Բիլբորդի վարկանիշային աղյուսակը և չնայած այն զիջեց Թեյլոր Սվիֆթի «Fearless» ալբոմին և չդարձավ 2009 թվականի ամենաշատ վաճառված ալբոմը, սակայն  «I Dreamed a Dream»-ը դարձավ 2009 թվականին ԱՄՆ-ի այն երկու ալբոմներից մեկը, որոնք վաճառված օրինակներով գերազանցեցին 38 միլիոնը։ Սա կրկին լրատվամիջոցների ուշադրությունը բևեռեց Սյուզան Բոյլ երգչուհու վրա, ինչպես նշում էր «People» ամսագիրը։

### The Gift (2010–2011)
2010 թվականի հուլիսի 9-ին Բոյլը հայտարարեց, որ իր երկրորդ ալբոմը նվիրված է լինելու Սուրբ Ծնունդին՝ «The Gift» անվամբ։ Սյուզանը կազմակերպեց մի մրցույթ, որը կոչվում էր «Սյուզանի որոնում», որի հաղթողը իրավունք կստանար իր հետ զուգերգ ձայնագրել և այդ զուգերգը տեղ կգտներ ալբոմում։ Ալբոմը թողարկվեց 2010 թվականի նոյեմբերի 8-ին։ Ալբոմի պրոդյուսերը Սթիվ Մաքն էր, որն ասել է. «Այժմ Սյուզանը վարժվել է ստուդիային և ձայնագրման գործընթացին, բայց մենք երբեմն փորձում ենք փորձերն ու ձայնագրումը կատարել ավանդական ձևերով, տեսնելու, թե նա ինչպես կարձագանքի երգերի որոշ կտորների, որպեսզի կարողանանք իր ուզած ձևով փոփոխել դրանք։ Սյուզանի համար շատ կարևոր է կապը հասարակության և իրականության հետ։ Նա չի ուզում երգել մի բան, որ չի պատահել իրեն, կամ կապ չունի իր հետ»: Բոյլն առաջարկեց, որ ալբոմում կարող են տեղ գտնել որոշ ջազային երգեր՝ «Իմ հաջորդ ալբոմը որոշ անակնկալ կտորներ կունենա իր մեջ։ Հույս ունեմ այն ավելի կատարյալ և առանձնահատուկ դարձնել»։

2010 թվականի նոյեմբերին Բոյլը դարձավ այն երեք կատարողներից մեկը, որոնց կատարումները միևնույն տարում երկու անգամ միաժամանակ գլխավորել էին թե՛ Միացյալ Թագավորության և թե՛ Միացյալ Նահանգների հիթ շքերթների աղյուսակները։ 2010 թվականի նոյեմբերի 30-ին, ԱՄՆ-ում, Բոյլը ելույթ ունեցավ ABC-ի «The View» հաղորդման ժամանակ` հանդես գալով «O Holy Night» երգով։ Կատարման ժամանակ նա, չկարողանալով ավարտել երգը, անսպասելիորեն կանգ առավ, ասելով, որ «կոկորդում կարծես գորտ լինի»։ Երբ ուզում էր վերսկսել ելույթը, հանդիսատեսի բարձր ծափահարությունները կանխեցին նրան։ Հետո նա այնուամենայնիվ կատարեց երգը, որը, սակայն, եթեր չհեռարձակվեց, այլ տեղադրվեց «The View»-ի YouTube-յան հաշվում։

2010 թվականի հոկտեմբերին լույս տեսավ Սյուզան Բոյլի «Կինը, որ ես ծնվել էի, որ լինեմ» ինքնակենսագրական գիրքը։

### Someone to Watch Over Me (2011)

2011 թվականի հոկտեմբերի 31-ին թողարկվեց Բոյլի երրորդ ստուդիական ալբոմը, որի երգերից մեկը գրել էր Էմելի Սանդեն։ Բոյլը ելույթ ունեցավ «America's Got Talent»-ի երկրորդ կիսաեզրափակչի արդյունքների շոուին, որը հեռարձակվեց 2011 թվականի օգոստոսի 31-ին։ 2011 թվականի նոյեմբերի 8-ին Բոյլն իր առաջնաելույթն ունեցավ Ավստրալիայում, մասնակցելով ավստրալիական «X Factor»-ին և երգելով «Autumn Leaves» երգը։

### Hope (2014—2016)
2014 թվականի հոկտեմբերին Միացյալ Նահանգներում, իսկ նոյեմբերին Միացյալ Թագավորությունում Բոյլը թողարկեց իր «Hope» ալբոմը։ Ալբոմը, որի հիմնական թեմատիկան հույսն ու ներշնչանքն էին, ներառում էր Բոյլի կենդանի կատարումները՝ Լեյկվուդի եկեղեցու երգչախմբի ձայնակցությամբ։ Ալբոմը 35 շաբաթ զբաղեցրեց Բիլբորտի «Ոգեշնչող ալբոմներ» ցանկի առաջին հորիզոնականը։

## ԶԼՄ-ների արձագանք
ՅուԹյուբ, Ֆեյսբուք և Թվիթթեր սոցիալական ցանցերը մեծ դեր են ունեցել Սյուզան Բոյլի հանրահայտ դառնալու մեջ։ Սյուզան Բոյլի ունկնդրումը ներկայացնող YouTube-ի ամենահայտնի տեսանյութը հավաքեց շուրջ 2,5 միլիոն դիտում՝ հրապարակման առաջին 72 ժամերի ընթացքում։ Ներկայացման հաջորդ օրը տեսանյութը դարձավ ամենաշատ դիտվածը «Digg» նորությունների հավելվածում և հայտնվեց ամերիկյան «Reddit» հավելվածի առաջին էջում։ Մեկ շաբաթվա ընթացքում շոուի ժամանակ Բոյլի ելույթի տեսանյութը  ունեցավ ավելի քան 66 միլիոն դիտում, գրանցելով առցանց ռեկորդ, իսկ Անգլերեն Վիքիպեդիայում Սյուզան Բոյլի կենսագրական հոդվածը գրանցեց մոտավորապես կես միլիոն դիտում։ 9 օրում 20 տարբեր Վեբ կայքերում գրանցվեց տեսանյութի 103 միլիոն դիտում։ «Los Angeles Times»-ը գրեց, որ YouTube-ում նրա հանրաճանաչությունը մասամբ պայմանավորված է մի փոքր տեսանյութի մեջ պարունակվող զգացմունքների այն «փոթորկով», որ «կատարյալ է համացանցի համար».: 2009 թվականի դեկտեմբերին նրա ելույթի տեսանյութը ճանաչվեց YouTube-ի տարվա ամենաշատ դիտված տեսանյութ՝ 120 միլիոն դիտումներով, որն ավելի քան երկու անգամ գերազանցում էր երկրորդ տեղը զբաղեցրած տեսանյութին։ Ամբողջ աշխարհի շատ լրագրեր, (ներառյալ Չինաստանի, Բրազիլիայի և Մերձավոր Արևելքի) հոդվածներ հրապարակեցին Բոյլի կատարման մասին։ Բրիտանական «The Sun» հավելվածը նրան Փոլա Փոթս մականունը տվեց՝ «Britain's Got Talent»-ի առաջին եթերաշրջանի հաղթողի՝ Փոլ Փոթսի անունով։

Հետագայում բրիտանական մամուլը նրան կոչեց **ՍյուԲո**՝ անվան սկզբնատառերով։ ԱՄՆ-ում որոշ մեկնաբաններ նույնպես զուգահեռներ էին տեսնում Բոյլի և Փոթսի կատարումների մեջ։ «ABC News»-ը նրան կոչեց «Բրիտանիայի նորագույն փոփ-սենսացիա», իսկ դրա ժամանցային բաժինը Սյուզան Բոյլին վերաբերվող հոդվածը վերնագրեց՝ «Կին, որը լռեցրեց Սայմոն Քաուելին»։

## Հասարակական վերլուծություններ
### Գնահատական ըստ արտաքինի
«The Huffington Post»-ը նշում է, որ շոուի պրոդյուսերները կանխազգում էին այս կատարողի պոտենցիալը, երբ նրան միտումնավոր ներկայացրեցին այն ձևով, որ առաջ բերի հանդիսատեսի նախնական արձագանքը։ «The Herald» պարբերականը նկարագրում է Բոյլի պատմությունը որպես ժամանակակից խրատական առակ և հանդիմանանք հասցեագրված բոլոր այն մարդկանց, որոնք հակված են դատել ուրիշներին ըստ նրանց ֆիզիկական արտաքինի։ Նույն ձևով՝ «Entertainment Weekly»-ն ասում է, որ Բոյլի ելույթը տաղանդի և արտիստիկության հաղթանակն էր մի հասարակարգում, որը հետամուտ է ֆիզիկական գրավչությանն ու մատուցման ձևին։ Վաշինգտոն Փոստին տված հարցազրույցներից մեկում Բոյլն ասել է. 
Վաշինգտոն Փոստի կարծիքով, նրա նախնական վարքն ու անդուր տեսքը այնպիսի տպավորություն էին թողել ժյուրիի և հանդիսատեսի վրա, որ նրանք «սպասում էին, որ կլսեն բադի կռկռոց»։ Նյու Յորքի «Daily News»-ը նշում է, որ ինչ-որ մի անհաջողակի ծաղր ու ծանակի ենթարկելու և նվաստացնելու  հանդիսատեսի ակնկալիքը, ապա  այդ նույն անհաջողակի անսպասելի ու հաղթական ելույթը վայելելու հաճույքը սովորական փոխաբերություն է գուցե գեղարվեստական գրականության մեջ, սակայն իրականում հենց այդ բացահայտ հակադրությունը՝ հանդիսատեսի չնչին սպասելիքների և Բոյլի հզոր երգեցողության որակի միջև, այդպես նշանավորեցին նրա ելույթի հաջողությունը։

### Ֆեմինիստական տեսակետ
Ռ. Քեմփբելը, «The Gathering Note»-ի երաժշտական քննադատը, Բոյլին համեմատել է էլլա Ֆիցջերալդի հետ, ասելով՝ «Իսկապես, այնքան դժվար է կարիերա ստեղծել, եթե կինը գրավիչ չէ»։ Մեկ ուրիշ հոդվածում, որ տպագրվել է «Huffington Post»-ում, հոդվածագիրը գրում է, որ թեև մարդիկ կարող են «ողբալ վատնած տարիների համար», Բոյլի ելույթն իսկական հաղթություն էր «տարիքով կանանց» համար ընդդեմ երիտասարդական մշակույթի, որոնք հաճախ են վանում միջին տարիքի կանանց։

Տանյա Գոլդը «The Guardian»-ում գրում է, որ Սյուզան Բոյլի նկատմամբ հանդիսատեսի թշնամական վերաբերմունքի և Փոլ Փոթսի նկատամամբ առավել չեզոք արձագանքի միջև տարբերությունը պայմանավորված է հասարակության այն համոզմամբ, որ կանայք պետք է լինեն թե՛ բարետես և թե՛ տաղանդավոր, մինչդեռ տղամարդկանցից պարտադիր չէ ակնկալել այդպիսի հատկանիշներ։
### Ամերիկյան երազանք
Որոշ լրատվամիջոցներ մեկնաբանել են, որ Բոյլի հաջողությունը որոշակի «ռեզոնանս» առաջացրեց Միացյալ Նահանգներում։ Մի ժամանցային ամսագրի լրագրող իր «Շոտլանդացին» հոդվածում մեջբերել էր Բոյլի պատմությունը, այն համեմատելով ամերիկյան երազանքի հետ, քանի որ տաղանդի դրսևորումը հաղթահարել էր ձախորդությանն ու աղքատությանը։ «Associated Press»-ը, նկարագրելով Բոյլի «պատմությունը», խոսում էր նրա վարած համեստ կենցաղի և քաշած դժվարությունների մասին և այն զրկանքները, որ բնորոշ են նրա հայրենի քաղաքին։ Նույն ձևով, «The Independent»-ի լրագրող Դևիդ Ասբորնը գրում էր, որ Միացյալ Նահանգները միշտ հավատացել է այդ «հեքիաթին, որտեղ հակակրելին հանկարծ դառնում է գեղեցկուհի», «Շրեկից» վերածվելով «Իմ չքնաղ լեդիի»։

## Անձնական կյանք
Բոյլը ներկայումս բնակվում է Բլեքբեռնի իր հայրական տանը` չորս ննջասենյակից բաղկացած առանձնատուն, որը ձեռք է բերել իր խնայողություններով 2010 թվականին։ Նրա հայրը մահացել է 1990 թվականին, իսկ քույրերն ու եղբայրները հեռացել էին հայրական տնից։ Բոյլը երբեք չի ամուսնացել և իր ողջ կյանքը նվիրել է ծեր մորը խնամելուն, մինչև վերջինիս մահը՝ 2007 թվականին, 91 տարեկան հասակում։ Նրա հարևաններից մեկը պատմել է, որ երբ մահացել է Սյուզանի մայրը՝ Բրիջիտ Բոյլը, Սյուզանը «երեք- չորս օր դուրս չէր գալիս տնից, ոչ էլ պատասխանում էր զանգերին կամ դռան թակոցներին»։ Բոյլը դավանում է կաթոլիկություն և երգում է Բլեքբեռնի իր եկեղեցու երգչախմբում։ Մինչև օրս էլ Բոյլը ակտիվորեն մասնակցում է եկեղեցու գործունեությանը՝ այցելում եկեղեցական համայնքի տարեց անդամների տները։ 2010 թվականին Օփրա Ուինֆրիի հեռուստաշոուի ժամանակ Բոյլը հայտարարեց, որ իր առօրյան նախքան հռչակ ձեռք բերելը «աշխարհիկ» էր և «սովորական»։
Վերջերս Սյուզանը 300.000 ֆունտ ստերլինգ արժողությամբ տուն է գնել, բայց ծրագրում է հին, հայրական տունը՝ որտեղ հասակ է առել, նույնպես պահել։
2012 թվականին Բոյլի մոտ ախտորոշվեց «Ասպերգերի համախտանիշ»։ Այս ախտորոշման մասին երգչուհին հրապարակեց 2013 թվականի դեկտեմբերին՝ ԲիԲիՍի-ին տված հարցազրույցի ժամանակ։ 2012 թվականի նոյեմբերին իրեն ուղղված հարցին, թե արդյոք չի՞ փորձել սիրելի մարդու գտնել համացանցի միջոցով, նա պատասխանել է, որ ինքը չափազանց վախկոտ է դրա համար և ավելացրել. «Գերազանց իմանալով իմ բախտը, ես կգնայի ժամադրության, իսկ հետո դուք իմ ցաքուցրիվ վերջույթները կգտնեիք Բլեքբեռնի աղբամաններում»։ 2013 թվականի հունիսին Բոյլը մասնակցեց «Ավելի լավ է միասին» շարժմանը, որի նպատակն էր Շոտլանդիան պահել Մեծ Բրիտանիայի կազմում՝ 2014 թվականի անկախության հանրաքվեի արդյունքում։ Իր վարմունքը նա բացատրել է հետևյալ կերպ. «Ես հպարտ, հայրենասեր շոտլանդացի եմ և ջերմորեն սիրում եմ իմ երկիրն ու նրա ժառանգությունը։ Բայց ես ազգայնամոլ չեմ», ապա ավելացրել է. «Մենք առայժմ կարողանում ենք մեր հպարտ ինքնությունը պահել՝ լինելով Բրիտանիայի մի մասը»։ 2014 թվականի տվյալներով Սյուզանը հանդիպում է իր առաջին ընկերոջը, որը «մոտավորապես նույն տարիքին է», ինչ որ նա։

## Բարեգործություն
2010 թվականի հունվարի 26-ին Բոյլը, ի թիվս այլ անվանի երգիչ-երգչուհիների, մասնակցեց Սայմոն Քաուելի կազմակերպած «Բոլորս ենք ցավում» բարեգործական միջոցառմանը, որից ստացված հասույթն ուղղվեց Հայիթիի աղետալի երկրաշարժի տուժածների ֆոնդին։ Նույն թվականի հունվարի 30-ին Բոյլը մասնակցեց մեկ այլ բարեգործական միջոցառման, որը նույնպես օգնելու էր Հայիթիին՝ Դանիայի մայրաքաղաք Կոպենհագենի Տիվոլի համերգասրահում կազմակերպած հեռուստամարաթոնի գալա համերգին։ Բոյլը մասնակցել է Միացյալ Թագավորության երեք գլխավոր հեռուստամարաթոններին՝ 2010 թվականի մարտի 19-ին նա երգել է ԲիԲիՍի-ի կազմակերպած «Օգնենք սպորտին» բարեգործական հեռուստամարաթոնի ժամանակ։ 2011 թվականի մարտի 18-ին նա զուգերգ կատարեց Փիթեր Քեյի հետ՝ ԲիԲիՍի-ի «Կոմիկ ռիլիֆ» ծրագրի շրջանակներում։ Բացի հեռուստատեսային ներկայացումից, զուգերգը նաև վաճառվեց CD,  DVD և MP3 ֆորմատներով, որոնցից ստացված գումարը նույնպես ուղղվեց բարեգործությանը։ Սկավառակը «Կոմիկ ռիլիֆի» վաճառած բոլոր ժամանակների սկավառակների մեջ զբաղեցրեց 21-րդ հորիզոնականը։ Հինգ անգամ Բոյլը մասնակցել է դարձյալ ԲիԲիՍի-ի կազմակերպած «Կարիքի մեջ գտնվող երեխաներին» հեռուստամարաթոնին՝ 2010 թվականի նոյեմբերի 19-ին, 2011 թվականի նոյեմբերի 18-ին, 2012 թվականի նոյեմբերի 16-ին, 2013 թվականի նոյեմբերի 16-ին և 2014 թվականի նոյեմբերի 14-ին։

2013 թվականի օգոստոսի 28-ին Բոյլը հայրենի Լոթիանի օլիմպիական թիմի հետ մեկնեց Բաթ քաղաք՝ մասնակցելու Մեծ Բրիտանիայի հատուկ օլիմպիական խաղերին, որոնք կազմակերպվում են մտավոր զարգացման խնդիրներ ունեցողների համար։ Երեկոյան նա ելույթ ունեցավ հատուկ օլիմպիական խաղերի բացման արարողության ժամանակ, որն անց էր կացվում Բաթի «Թագավորական մահիկ» մարզադաշտում, նաև մնաց դիտելու սպորտային մրցույթները և մրցանակներ հանձնեց առաջին օրվա հաղթողներին։

## Սկավառակագրություն

### Ստուդիական ալբոմներ
* «Ես երազ տեսա» () (2009թ.)
*  «Նվերը» () (2010թ.)
* «Ինչ որ մեկը պետք է հսկի ինձ» ()  (2011թ․)
* «Մշտական օվացիա» (): Բեմից հնչած մեծագույն երգեր (2012թ․)
* «Տուն Սուրբ Ծնունդի համար» () (2013թ․)
* «Հույս» () (2014թ․)   
* «Սքանչելի աշխարհ» () (2016թ․)

## Մրցանակներ

## Ծանոթագրություններ

## Արտաքին հղումներ
*
*
*
*
*

Կատեգորիա:21-րդ դարի երգչուհիներ
Կատեգորիա:Բրիտանացի երգիչներ
Կատեգորիա:Գինեսի գրքի ռեկորդակիրներ
Կատեգորիա:Շոտլանդացի երաժիշտներ
Կատեգորիա:Շոտլանդացի երգչուհիներ